PLANB จ่อเซ็นMOUร่วมทุน50% ให้บริการสื่อโฆษณาภายนอกที่อยู่อาศัยในลาว
PLANB จ่อเซ็น MOU เข้าร่วมทุนในสัดส่วน 50% ตั้งบริษัท “Panyathip Plan B Media” ให้บริการสื่อโฆษณาภายนอกที่อยู่อาศัยในลาว
22 มิ.ย. 2560

บริษัท แพลน บี มีเดีย จำกัด (มหาชน) หรือ PLANB ระบุว่า ที่ประชุมคณะกรรมการบริษัทเมื่อวานนี้ (21 มิ.ย.) อนุมัติการร่วมลงทุนกับบริษัท Panyathip  Advertising สาธารณรัฐประชาธิปไตยประชาชนลาว ในอัตราส่วน 50% ของหุ้นทั้งหมด เพื่อให้บริการสื่อโฆษณาภายนอกที่อยู่อาศัยประเภท Static Media ในลาว ซึ่งปัจจุบันมีจำนวนทั้งสิ้น 63 ป้าย โดยจะมีการลงนามในบันทึกข้อตกลงความร่วมมือทางธุรกิจ (Memorandum of Understanding : MOU) ในวันนี้ (22 มิ.ย.)
ทั้งนี้ การร่วมทุนดังกล่าวจะจัดตั้งบริษัท Panyathip Plan B Media มีทุนจดทะเบียน 2.8 ล้านเหรียญสหรัฐ โดยบริษัท และ Panyathip  Advertising ถือหุ้นฝ่ายละ 50% ซึ่งเงินลงทุนของบริษัทจะมาจากกระแสเงินสดภายในบริษัท
สำหรับวัตถุประสงค์ความร่วมมือ เพื่อมุ่งเน้นธุรกิจใหม่ในสื่อโฆษณาภายนอกที่อยู่อาศัยผ่านเครือข่ายสื่อโฆษณาจอ LED และขยายสื่อโฆษณาประเภทบิลบอร์ดในกรุงเวียงจันทน์ ของลาว และเพื่อเป็นการสร้างโอกาสทางธุรกิจในสื่อโฆษณาภายนอกที่อยู่อาศัยในลาว
ส่วนกำหนดระยะเวลาของบันทึกข้อตกลงจะสิ้นสุดลงเมื่อมีการลงนามในข้อตกลงระหว่างผู้ถือหุ้น ซึ่งจะมีการลงนามในสัญญาระหว่างผู้ถือหุ้นภายในไตรมาส 3/60 หลังจากที่บริษัทได้ดำเนินการจัดตั้งบริษัท Panyathip Plan B Media เรียบร้อยแล้ว อย่างไรก็ตามสามารถขยายระยะเวลาได้โดยความเห็นชอบของคู่สัญญา
 